למי אני שייך? – על מעגלי שייכות, דף לימוד לבני נוער, הצעת הנחיה:
מרכז יעקב הרצוג

רציונל תוכני:
תחושת השייכות נחוצה לאדם – קשה למצוא אדם מתפקד שאינו חש שייך למעגל כלשהו – למשפחה, לחברים, למקום העבודה, לארץ וכדומה. מעגלי השייכות נותנים לו הקשר ומשמעות ובעקבות כך מאפשרים לו לפעול בעולם. אך לעתים מעגלי השייכות עלולים להקשות על האדם ולקבע אותו בהתנהגות מסוימת, כמו כן, לחברה יש נטייה לשפוט את הזולת על פי סממנים חיצוניים המרמזים על מעגלי השתייכותו (לבוש, מקום מגורים, מוסד לימודים, מקצוע וכדומה). בלימוד זה ננסה לשרטט את מעגלי השייכות של הלומדים ולהבין את חשיבותם, ובד בבד לחדד את המודעות למגבלותיהם.

על המקורות:
המקורות מציעים זוויות הסתכלות שונות על שאלת השייכות החברתית: בלבול ואובדן זהות בשירו של קובי אוז, המסתפק במעגל שייכות מצומצם של הוריו; מעגל שייכות לאומי ברור בעולמם של חז"ל, במדרש ובפרקי אבות, ועד הכרזת עצמאות אישית הבוחרת באופן מודע ואירוני במעגל מצומצם מאוד – של עצמי ובת הזוג בלבד. 
סדר המקורות מאפשר התפתחות רעיונית, אם בוחרים ללמוד את כולם. אם הלימוד פתוח לבחירת הלומדים, אין חשיבות לסדר המקורות.

א – איזה עולם שירו של קובי אוז עוסק בנושא השייכות מזווית מיתממת, משועשעת, ביקורתית ואירונית בו זמנית. הדובר בשיר, ילד או מישהו שמתנהג כילד, אינו מצליח לזהות מיהו ולאילו מעגלי שייכות הוא שייך. החוויה המשמעותית בחייו היא חוויית השעמום, היעדר המשמעות והיעדר היכולת להגדיר את ייחודו – במה הוא נבדל מכנימת עלים? באופן אירוני, הדובר מגיע עד להרי ההימלאיה כדי להתמודד עם שאלות הזהות הבסיסיות ביותר. השיוך היחידי שהוא בטוח בו, הוא השיוך להוריו שמתבטא במראה חיצוני ובחוויה יוצאת  דופן, המנוגדת לשעמום – ההורים האוהבים "עושים לי יום הולדת כל שנה": הזהות נותרת בשלב הבסיסי והראשוני ביותר שלה, גם אם הדובר כבר אינו הילד הקטן שזקוק ליום ההולדת, שהרי הוא הצליח להגיע הרחק מכאן, ובכל זאת – השעמום לא פג ושאלות הזהות והשייכות נותרות פתוחות. 

ב – בזכות ארבעה דברים נגאלו ישראל ממצרים
המדרש מציג ארבע התנהגויות שעמדו לזכותם שלבני ישראל בזמן העבדות ובזכותן הם נגאלו. התנהגויות אלו קשורות הן לצדדים הסמליים של הזהות : שם ושפה, ובכך הצליחו לשמר את זהותם הנבדלת ולא להיטמע בחברה הסובבת, והם נמנעו מלשון הרע ומהתנהגות מינית לא ראויה, ובכך שמרו על חוסן פנימי.
המדרש מאפשר ללומדים להתמודד עם גבולות הזהות וההשפעות שהיא דוחה או מקבלת אליה.

ג – יהי ביתך
המשנה בפרקי אבות היא אוסף של עצות חכמים להתנהגות ראויה של האדם. במשנה זו מציע יוסי בן יועזר לאדם לשאוף להתקרב אל תלמידי החכמים – תחילה קירבה פיסית ולאחריה קירבה רוחנית והערכה ליכולותיהם הרוחניות של חכמים. השייכות הפיסית לקרבת החכמים ,כך מאמין התנא יוסי בן יועזר, תביא להשפעה חיובית על התנהגותו של האדם.

ד – הכרזת עצמאות
שירו האירוני של מואיז בן הרוש מתאר בחירה מודעת של אדם להתנתק ממעגלי השייכות הלאומיים, החברתיים והגאוגרפיים הכובלים אותו, ולצמצם את זהותו למעגל הפרטי והזוגי בלבד. בכך הוא מבקר את החברה האנושית שמקור סכסוכיה ובעיותיה הוא שאנשים נלחמים על אדמה, אמונה ושאר עניינים כלליים, ואינם מסתפקים בדל"ת אמותיהם.

תיאור מתודי:
פעילות פתיחה:
המנחה יבקש מחברי הקבוצה לשבת בשני מעגלים, האחד פנימי והאחר חיצוני, פנים אל פנים, כך שייווצרו זוגות. 
בכל שלוש דקות יכריז המנחה על נושא הדיון (מהנושאים הרשומים מטה) והזוגות ישוחחו עליו עד תום הזמן. לאחר מכן יזוז המעגל החיצוני ימינה והזוגות החדשים שייווצרו ימשיכו לדון בנושא הבא.  
נושאים אפשריים לדיון:
•	לאיזו קבוצה אני משתייך שלא מבחירה?
•	לאיזו קבוצה אני משתייך מבחירה.
•	לאיזו קבוצה אני משויך על ידי אחרים אף שאיני רוצה להיות חלק ממנה.
•	מתי חשתי את עצמי כחלק מקבוצת מיעוט? איך הרגשתי?
•	מתי חשתי את עצמי כחלק מקבוצת רוב? איך הרגשתי? 
•	לאילו קבוצות שאליהן השתייכתי בעבר אינני שייך עוד?
•	לאילו קבוצות שרציתי להשתייך לא הצלחתי להיכנס?
•	לאילו קבוצות הוריי רוצים שאשתייך?
•	לאיזו קבוצה אני רוצה להשתייך?

דיון במליאה:
•	כיצד נקבעת השתייכות לקבוצה? (ביולוגיה/הרגשה /קביעה של החברה)?
•	מהם "סימני השתייכות"?
•	מה נותנת ההשתייכות לקבוצה לכל אחד מהפרטים בתוכה? מדוע?
•	האם אדם יכול להימנע לחלוטין מלהשתייך לקבוצה כלשהי? למה בכלל חשוב להיות חלק מקבוצה?

לימוד בקבוצות
הקבוצה תחולק לזוגות או שלשות.
כל קבוצת משתתפים תקבל את מקורות הלימוד.
כל קבוצה תבחר שני מקורות ותדון בהם, בעזרת השאלות המנחות.

דיון במליאה
המנחה יבקש מהקבוצות  לתאר נושא או שניים שעלו בלימוד.

שאלות לדיון מסכם:
•	האם המשתתפים משייכים עצמם לקבוצה מסוימת?
•	האם הם רואים את עצמם שליחים /מייצגים של קבוצה?
•	סבב סיכום – כל משתתף מציין נקודת חוזק ונקודת חולשה בהיותו משויך לקבוצה מסוימת (במה זה מחזק, מעצים, מסייע, ובמה זה מקשה, מגביל, האם זה מאתגר?)